钦定古今图书集成/明伦汇编/氏族典/第162卷 > 韩昉
## 钦定古今图书集成/明伦汇编/氏族典/第162卷 > 韩昉

按《金史韩昉传》：“昉字公美，燕京人。仕辽，累世通显。昉
五岁丧父，哭泣能尽哀。天庆二年，中进士第一，补右
拾遗，转史馆修撰，累迁少府少监，乾文阁待制，加卫
尉卿，知制诰，充高丽国信使。高丽虽旧通好，天会四
年奉表称藩，而不肯进誓表，累使要约，皆不得要领而昉复至高丽，移督再三，高丽征国中读书知古今”
者，商榷辞旨，使酬答专对，凡涉旬，乃始置对。谓昉曰：
“小国事辽、宋二百年，无誓表，未尝失藩臣礼。今事上
国，当与事辽、宋同礼，而屡盟长乱，圣人所不与，必不
敢用誓表。”昉曰：“贵国必欲用古礼，舜五载一巡狩，群
后四朝；周六年五服一朝。又六年，王乃时巡，诸侯各
朝于方岳。今天子方事西狩，则贵国当从朝会矣。”高
丽人无以对，乃曰：“徐议之。”昉曰：“誓表、朝会，一言决耳。”
于是高丽乃进《誓表》如约，昉乃还。宗干大悦曰：“非卿
谁能办此。”因谓执事者曰：“自今出疆之使，皆宜择人。”
明年，加昭文馆直学士，兼堂后官。再加谏议大夫，迁
翰林侍讲学士，兼太常卿，修国史。昉自天会十二年
入礼部，在职凡七年，除济南尹，拜参知政事。皇统四
年，表乞致仕，不许。六年，再表乞致仕，乃除汴京留守，
封郓国公，复请如初，以仪同三司致仕。天德初，加开
府仪同三司。薨，年六十八。